Umweltschutz

**Umwältschutz** isch e zämefassende Begriff für alles wo unterno wird zum Schutz und zum Erhalt vomene usglichene Ökosischtem.

## S Zyl
Im Umwältschutz sis Zyl isch, s Klima z stabilisiere und die globali Erwermig z brämse, um euse Nookomme e läbenswärti, intakti Nowält z erhalte. Umwältschtörendi Yflüss und Beyträchtige, wie zum Byschpil Umwältverschmutzig, Lärm, Flecheversigelig und Flecheverbruch sölle gschtoppt und ydämmt, das heisst möglichscht vermyde wärde.

D Läbensqualitet und Gsundheit vom Mönsch und sim Umfäld (dr Wält um yn umme) söll möglichscht erhalte oder sogar verbessert wärde. Dorum muess au d Natur won eus umgit gschützt wärde. Dr Naturschutz und dr Umwältschutz hei dorum meischtens ganz änlechi Zyl, sälte gits Zylkonflikt.

## S Bewusstsy
Vo 1960 a het me gmerkt, dass die mönschliche und induschtrielle Dätigkeite e schlechti Uswirkig chönne ha uf d Natur und uf d Umwält. Bsunders eusi verdreckte Bäch und Flüss und natürlich s grosse Fischschtärbe im Ry nach em Brand in ere chemische Fabrik in dr Schwyzerhalle hei es Umdänke brocht. Au s Ozonloch oder d Chemykataschtrofene z Seveso in Italie oder im indische Bhopal hei nodänklig gmacht. Umwält kennt keini Gränze, uf all Fäll keini vom Mönsch zogene. Dorum het me agfange das Problem an internazionale Umwältkonferänzene z diskutiere. Im Kyoto-Protokoll hei sich d Induschtrynazione Mängebegränzige und zytlichi Frischte gsetzt um d Produkzion und dr Usschtoss vo Stoffe z verringere, wo d Umwält zerstöre.

### Wo s Bewusstsy feelt

Ville arme Schwelle- und Entwickligsländer feele d Mittel zu effektive Umwältschutzmassname. S billige, aber höchschtgiftige DDT wird dorum witerhy grossflechig zur Bekämpfig vo de Insekte ygsetzt. Globali Uflage wie si im Kyoto-Protokoll verlangt wärde, wärde vo dene Länder meist nit aagno, mit dr Begründig dass nit sy, sondern d Induschtrynazione zum gröschte Teil für d Umwältschäde verantwortlich syge. Bis zum Juli 2010 hai 191 Staate s Kyoto-Protokoll underschriibe und ratifiziert, d USA, wo pro Chopf dr gröscht CO2-Usschdoss het, het erst underschriibe aber nit ratifiziert.
 D Uswirkige vom Protokoll si aber minimal bliibe.

## Die verschidene Umwältproblem
D Umwältproblem, uf die dr Umwältschutz reagiere muess leue sich in verschideni Kriterie yteile zum Byspil nach de betroffene Umwältberych
* **Bode**
* **Wasser**
* **Luft**
* **Ökosyschtem**
oder au rüümlich
* **lokal** (z. B. Luftverschmutzig in Balligszentre)
* **gränzüberschryttend** (z. B. Verschmutzig vo Flüss wo dur meereri Länder fliesse)
* **global** (z. B. Belaschtig vo dr Atmosfäre, s Ozonloch, dr Trybhuuseffekt)
* **internazional** (z. B. Chrieg, Luftvercheer)

## D Energy
Dr Hunger vom Mensch nach Energy isch s Hauptübel, wo d Umwält belaschtet und ihrer Zerschtörig Vorschueb leischtet. E vermerti Nutzig vo de verschidene erneuerbare Energye chönnti Abhilf schaffe. Es stekt no einiges in Wind, Wasserläuf, Ebbe und Fluet und im Energyliferant Nummer eis, d Sunne, wo dr Menschheit überall choschtelos es fascht unerschöpflichs Reserwuar vo erneuerbarer Chraft zur Verfüegig stellt. Au in sogenannte Abfäll schlummert seer vill Energy, wo me chönnti usehole.

## D Zuekunft
Dr gröscht Usschtoss vo CO2 chunnt zur Zit vo de westliche Industrinazione im nordamerikanische Kontinänt und Europa. Mit ere schnäll wachsende Wirtschaft in vile Länder in Asie, wachst aber au dört d Umwältbelaschtig und s Bewusstsy für d Problematik isch no gringer as in de hochindustrialisierte Nazione, wo dr Energyverbruch (Strom, Heiz- und Trybschtoff) drotz aller Kritik immer no zuenimmt.

## Lueg au
* Technik-Katastrophe
* Ruumplanig

## Weblink
* Greenpeace
* WWF
* VCS

## Fuessnote